Mircea Eliade

Mircea Eliade [m'irtša eli'aade] (13. märts (28. veebruar vkj) 1907 Bukarest – 22. aprill 1986 Chicago) oli Rumeenia päritolu usundiloolane ja romaanikirjanik.

 Elukäik 
Alustas 1925 Bukarestis ülikooliõpinguid, keskendudes filosoofiale. Hakkas ülikooli viimasel kursusel uurima Itaalia filosoofias esinenud hermeetilisi ja okultseid voole (suunaja Itaalia usundiloolane Raffaele Petazzoni). 

Ülikooli lõpetamise järel tegeles ta Itaalia renessanssfilosoofidega (Marsilio Ficino, Giovanni Pico della Mirandola, Giordano Bruno).

Ühel reisil Rooma tutvus Eliade idamaiste usundite uurija Giuseppe Tucciga, kellelt ta sai idee minna Indiasse. Kassimbazari maharadžalt saadud stipendiumiga õppis ta 1928–1931 Indias Calcutta ülikoolis viieköitelise India filosoofia ajaloo autori Surendranath Dasgupta (1885–1952) juures.

Rumeeniasse naasnud, kaitses Eliade 1933 doktoriväitekirja, mille ta 1936 avaldas prantsuse keeles raamatuna "Jooga. Uurimus India müstika tekkimisest". See teos tegi temast juba rahvusvaheliselt tuntud usundiloo uurija. Rahvusvahelist tuntust lisas veel tema asutatud erialaajakiri Zalmoxis.

Kui puhkes Teine maailmasõda, pidas Rumeenia valitsus vajalikuks suunata oma välisesindustesse noori haritlasi. Sel moel sattus Eliade 1940. aastal Londonisse. Kui Suurbritannia katkestas suhted teljeriikide poolele jäänud Rumeeniaga, viidi Eliade üle Lissaboni, kuhu ta jäi sõja lõpuni. 

Sealt läks ta sügisel 1945 Pariisi, kus ta tänu mõjuka usundiloolase Georges Dumézili eestkostele sai võimaluse hakata õpetama usundilugu Sorbonne'is. Loengute põhjal valmis tal kaks olulist teost, esmalt ülevaatlik "Traktaat usundite ajaloost" (1949; Patterns in Comparative Religion) ja seejärel mõneti kitsama ainevallaga "Müüt igavesest tagasitulekust" (1949; Cosmos and History. The Myth of Eternal Return).

Aastal 1956 läks ta loenguid pidama USA-sse. Sealt ta enam Euroopasse naasnud, sest 1960 kutsuti ta Chicago ülikooli võrdleva usundiloo õppetooli juhatajaks. Seal töötas ta kuni surmani 22. aprillil 1986. 

Ta oli praegu üldlevinud 16-köitelise entsüklopeedia "Encyclopaedia of Religions" peatoimetaja. Paraku ei jõudnud ta lõpule viia suurt kokkuvõtvat ülevaadet maailma usundeist "A History of Religious Ideas", millest valmis kolm osa (1978, 1982, 1985).

Teosed
Eesti keelde tõlgitud
Raamatud
 "Mîntuleasa tänavas". Jutustus. Tõlge ja järelsõna: Riina Jesmin. Loomingu Raamatukogu, nr. 14-15, 1990
 "Maitreyi". Romaan. Tõlge ja eessõna: Riina Jesmin. Loomingu Raamatukogu nr. 3-5, 1992
 Alan Watts, "Loodus, mees ja naine"; Mircea Eliade, "Vaim, valgus ja seeme". Tõlge: Valev Mirtem. Intuitiivteaduste Kool, Tallinn 1995
 "Jaaniöö". Romaan. Tõlge ja järelsõna: Riina Jesmin. Kupar, Tallinn 1995
 "Doktor Honigbergeri saladus". Jutustus. Tõlge ja järelsõna: Riina Jesmin. Loomingu Raamatukogu, nr.38, 1996 ISBN 5-7979-0606-6
 "Kogemata avastatud tõdedest". Valik esseid. Valinud ja tõlkinud ning järelsõna: Riina Jesmin. Loomingu Raamatukogu nr. 32–33, 2002
 "Uurimus usundiloost". Tõlkinud Mirjam Lepikult. Järelsõna Erki Lind. Tartu Ülikooli Kirjastus, 2017
 "Šamanism ja arhailised ekstaasitehnikad". Tõlkinud Mirjam Lepikult. Järelsõna Laur Vallikivi. Tartu Ülikooli Kirjastus, 2021

Artiklid
 "Sakraalne ja profaanne. Religiooni olemus". Tõlge: Mai Tiits – Vikerkaar, nr. 4-12, 1992
 "Okultne ja nüüdismaailm". Tõlge: Mai Tiits – Vikerkaar nr. 1-3, 1994
 "Mõningaid täheldusi Euroopa nõiakunsti kohta". Tõlge: Mai Tiits – Vikerkaar nr. 4-6, 1994
 "Religioosne sümbolism ja nüüdisinimese ebakindlustunne". Tõlge ja saatesõna: Haljand Udam. Tuna nr. 4, 2001

Inglise keeles
Shamanism: Archaic Techniques of Ecstasy. 1964. Tõlkinud Willard R. Trask. Princeton, NJ: Princeton University Press, 2004. ISBN 0-691-11942-2 (katkendid)
Yoga: Immortality and Freedom. 1958. Tõlkinud Willard R. Trask. Princeton, NJ: Princeton University Press, 2009 ISBN 9780691142036
Images and Symbols: Studies In religious Symbolism. 1961. Tõlkinud Philip Mairet. Princeton, NJ: Princeton University Press, 1991 ISBN 0-691-02068-X
Patterns in Comparative Religion.1958. Tõlkinud Rosemary Sheed. Lincoln: Nebraska University Press, 1996. ISBN 0-8032-6733-9
The Forge and the Crucible. 1962. Tõlkinud Stephen Corrin. Chicago: Universitu of Chicago Press, 1979. ISBN 0-226-20390-5

Vaata ka
Usundilugu
Müüt
Mütoloogia
René Guénon

Viited

 Välislingid 
 Eliade artikkel "Maagid ja ravijad ning nende sakraalsed mudelid" (tõlkinud Mare Kõiva)

Kategooria:Rumeenia kirjanikud
Kategooria:Rumeenia ajaloolased
Kategooria:Rumeenia filosoofid
Kategooria:Sündinud 1907
Kategooria:Surnud 1986
Kategooria:Usundiloolased